Fakultet ekonomije i turizma Dr. Mijo Mirković

**Fakultet ekonomije i turizma »Dr. Mijo Mirković«**, visokoškolska ustanova u Puli osnovana 30. lipnja 1960. kao Viša ekonomska škola »Dr. Mijo Mirković«, prva visokoškolska ustanova u Hrvatskoj izvan Zagreba. Danas djeluje u sastavu Sveučilišta Jurja Dobrile u Puli.

## Historija
Inicijativa za osnutak prve visokoškolske ustanove u Istri potječe iz 1956. godine kada je akademik Mijo Mirković predložio osnivanje Jadranskog sveučilišta. To je sveučilište prema Mirkovićevoj ideji trebalo biti segmentirano na nekoliko fakulteta smještenih u većim gradovima na jadranskoj obali, točnije u Puli, Rijeci, Zadru, Splitu i Dubrovniku. Kako je Mirković bio ugledni ekonomist i profesor na Ekonomskom fakultetu u Zagrebu predložio je da upravo u Puli bude lociran studij ekonomije. Ideja je ostvarena 30. lipnja 1960. kada je rješenjem tadašnjeg Kotara Pule i Savjeta za prosvjetu pri Vladi NR Hrvatske osnovana dvogodišnja Viša ekonomska škola u Puli. Na njoj su se obrazovali prvih nekoliko godina samo ekonomisti općeg smjera, a već su 1965. ustrojena tri studijska smjera: turizam i ugostiteljstvo, komercijalni smjer (marketing) te računovodstvo i financije. Podjela na ove smjerove trajala je do 2006. godine kada su se oni izvodili kao četverogodišnji fakultetski studiji.

Godine 1985. ustrojava se prvi četverogodišnji studij za diplomirane ekonomiste smjera računovodstva i financija, pa Viša ekonomska škola mijenja naziv u Studij ekonomije i turizma »Dr. Mijo Mirković« Pula. Godine 1990. škola mijenja ponovo naziv u Fakultet ekonomije i turizma »Dr. Mijo Mirković« Pula. Na tadašnjem FET-u radilo je tridesetak nastavnika u svim znanstveno-nastavnim, nastavnim i suradničkim zvanjima, a fakultet je bio ustrojen u 7 katedri.

Osnutkom Sveučilišta Jurja Dobrile 2006. godine Fakultet ekonomije i turizma koji je do tada bio u sastavu Sveučilišta u Rijeci postao je jedan od sveučilišnih odjela pa je stoga promijenio naziv, a promjenom Sveučilišnog statuta 2013. godine vraća ime Fakulteta. Na fakultetu danas studira 900 redovnih i izvanrednih studenata, a od 1962. godine kada je diplomirala prva generacija studenata pa do 2005. godine studij su završili ukupno 6003 studenta.

## Organizacija fakulteta
Od 2006. godine na Fakultetu se izvode trogodišnji preddiplomski i dvogodišnji diplomski studiji te stručni studiji:
* Ekonomija
* Financije, računovodstvo i revizija
* Menadžment i poduzetništvo
* Marketinško upravljanje
* Poslovna informatika
* Turizam

Odnedavno na FET-u postoje još dva studija:
* Kultura i turizam i
* Informatika

Nastavna djelatnost odvija se pritom na sljedećih devet katedara:
* Katedra za ekonomske teorije
* Katedra za nacionalnu i međunarodnu ekonomiju
* Katedra za financije
* Katedra za turizam
* Katedra za marketing
* Katedra za menadžment
* Katedra za računovodstvo
* Katedra za matematiku, statistiku i informatiku
* Katedra za strane jezike

## Međunarodna suradnja i izdavaštvo
Današnji Fakultet ekonomije i turizma ostvaruje međunarodnu suradnju s nekoliko srodnih ustanova u SAD-u (Orlando, Florida, Lexington, Kentucky), te sudjeluje u programu razmjene studenata i profesora, kao i u njihovom sudjelovanju na međunarodnim skupovima.

Fakultet je od 1988. do 1997. izdavao časopis *[[Gospodarstvo Istre]]*, a od 1998. objavljuje časopis *[[Ekonomska istraživanja]]* s međunarodnom strukturom uredništva, recenzenata i autora. Do 1990. bio je izdavač zbornika radova znanstvenog skupa »Susreti na dragom kamenu«, a od tada organizira međunarodne znanstvene skupove.

Fakultet također posjeduje knjižnicu s otprilike 9000 naslova, knjiga i časopisa.

## Dekani

* Mile Vlašić (1986–89)
* Vinko Jurcan (1989–91)
* Kazimir Lazarić (1991–93)
* Đurđica Zoričić (1993–97)
* Lovre Božina (1997–2001)
* Alfio Barbieri (2001–05)
* Marinko Škare (2005–07)
* Marli Gonan Božac (2007–09)
* Valter Boljunčić (2009–13)
* Danijela Križman Pavlović (2013–17)
* Robert Zenzerović (od 2017)

## Povezano
* Sveučilište Jurja Dobrile u Puli

## Reference

## Vanjske veze
* mrežno mjesto Fakulteta ekonomije i turizma »Dr. Mijo Mirković«